Illum il-Kummissjoni Ewropea ħabbret ammont addizzjonali ta' EUR 50 miljun f'għajnuna umanitarja biex tgħin fir-rispons għaż-żieda drammatika fil-ħtiġijiet umanitarji kkawżati mill-pandemija tal-Coronavirus fil-livell globali. Il-finanzjament il-ġdid qiegħed jingħata wara li żdiedu l-appelli min-naħa ta' organizzazzjonijiet umanitarji, fosthom l-Appell Globali tan-NU. Janez Lenarčič, il-Kummissarju għall-Ġestjoni tal-Kriżijiet qal: “Il-pandemija tal-Coronavirus qiegħda toħloq kriżi umanitarja ta' daqs enormi f'uħud mill-aktar pajjiżi fraġli fid-dinja. Il-pandemija thedded is-sigurtà tal-ikel f'pajjiżi fejn is-sistemi tas-saħħa pubblika diġà kienu dgħajfa qabel din il-kriżi l-ġdida. Jeħtieġ li naġixxu issa biex ma nħallu l-ebda żona fid-dinja bla protezzjoni. Dan huwa fl-interess komuni tagħna. U huwa kruċjali li l-atturi umanitarji jibqa' jkollhom aċċess biex iwettqu x-xogħol tagħhom li jsalvaw il-ħajjiet.” Il-finanzjament il-ġdid se jgħin lil persuni vulnerabbli li qegħdin iħabbtu wiċċhom ma' kriżijiet umanitarji maġġuri, prinċipalment fir-reġjun tas-Saħel u tal-Lag Chad, fir-Repubblika Ċentru-Afrikana, fir-reġjun tal-Lagi l-Kbar fl-Afrika, fil-Lvant tal-Afrika, fis-Sirja, fil-Jemen, fil-Palestina u fil-Venezwela, kif ukoll ir-Rohingya. Dan se jipprovdi aċċess għal servizzi tas-saħħa, tagħmir protettiv, ilma u sanitazzjoni. L-għajnuna se tingħata permezz ta' organizzazzjonijiet mhux governattivi, organizzazzjonijiet internazzjonali, aġenziji tan-Nazzjonijiet Uniti, u s-Soċjetajiet tas-Salib l-Aħmar u tan-Nofs Qamar l-Aħmar. Sfond L-allokazzjoni ta' EUR 50 miljun qiegħda tingħata apparti l-finanzjament umanitarju sinifikanti li ngħata u l-azzjonijiet li diġà ttieħdu mill-Kummissjoni Ewropea bħala rispons għall-aktar ħtiġijiet urġenti li ġew ikkawżati mill-pandemija tal-Coronavirus: Il-finanzjament umanitarju addizzjonali qiegħed jingħata apparti xi EUR 20 biljun f'finanzjament ta' żvilupp u emerġenza mill-Kummissjoni u mill-Istati Membri kemm għal ħtiġijiet fuq żmien qasir u dawk fit-tul madwar id-dinja bħala parti mill-approċċ “Tim Ewropa”. Għal aktar informazzjoni Rispons globali tal-Unjoni Ewropea għall-pandemija Rispons Globali għall-Coronavirus: L-UE tistabbilixxi Pont Umanitarju bl-Ajru